EL Επίσημη Εφημερίδα της Ευρωπαϊκής Ένωσης C 49/31

Προσφυγή της 15ης Δεκεμβρίου 2011 — Crown Equipment (Suzhou) και Crown Gabelstapler κατά Συμβουλίου

(Υπόθεση T-643/11)

2012/C 49/56

Γλώσσα διαδικασίας: η αγγλική

Διάδικοι

Προσφεύγουσες: Crown Equipment (Suzhou) Co. Ltd (Suzhou, Κίνα) και Crown Gabelstapler GmbH & Co. KG (Roding, Γερμανία) (εκπρόσωποι: οι δικηγόροι K. Neuhaus, H. Freund και B. Ecker)

Καθού: Συμβούλιο της Ευρωπαϊκής Ένωσης

Αιτήματα των προσφευγουσών

Οι προσφεύγουσες ζητούν από το Γενικό Δικαστήριο:

— να ακυρώσει τον εκτελεστικό κανονισμό (ΕΕ) 1108/2011 του Συμβουλίου (1), καθόσον τις αφορά,

— να καταδικάσει το καθού στο σύνολο των δικαστικών εξόδων.

Λόγοι ακυρώσεως και κύρια επιχειρήματα

Προς στήριξη της προσφυγής οι προσφεύγουσες προβάλλουν τρεις λόγους ακύρωσης.

1) Πρώτος λόγος: Προσβολή των δικαιωμάτων άμυνας των προσφευγουσών, καθόσον το καθού αγνόησε προδήλως ορισμένα από τα επιχειρήματά τους.

2) Δεύτερος λόγος: Παράβαση των άρθρων 11, παράγραφος 2, και 3, παράγραφοι 2, 6 και 7, του κανονισμού (ΕΚ) 1225/2009 του Συμβουλίου (2), καθόσον οι διαπιστώσεις του καθού σχετικά με τη ζημία και την αιτιώδη συνάφεια βασίζονται σε σειρά σφαλμάτων ως προς τα πραγματικά περιστατικά. Το καθού βάσισε τις διαπιστώσεις του σε περιστατικά που διαφέρουν ριζικά από τα εκτιθέμενα στον προσβαλλόμενο κανονισμό: — πρώτον, όσον αφορά τη συγκριτική εξέλιξη των δεικτών ζημίας σχετικά με την παραγωγή και τον όγκο πωλήσεων έναντι της κατανάλωσης στην Ένωση, — δεύτερον, όσον αφορά την εξέλιξη της αποδοτικότητας του κλάδου παραγωγής της Ένωσης, και — τρίτον, όσον αφορά την εξέλιξη των τιμών πώλησης του κλάδου παραγωγής της Ένωσης.

3) Τρίτος λόγος: Παράβαση των άρθρων 11, παράγραφος 2, και 3, παράγραφοι 2, 6 και 7, του κανονισμού (ΕΚ) 1225/2009 του Συμβουλίου ή του άρθρου 296, παράγραφος 2, ΣΛΕΕ, καθόσον οι διαπιστώσεις του καθού σχετικά με τη ζημία και την αιτιώδη συνάφεια βασίζονται σε πρόδηλα σφάλματα εκτίμησης ή καθόσον το καθού δεν παρέθεσε επαρκείς αιτιολογίες. Το καθού υπέπεσε σε πρόδηλα σφάλματα εκτίμησης: — πρώτον, καθόσον εκτίμησε τους δείκτες ζημίας αόριστα και όχι σε σχέση με την εξέλιξη της ζήτησης και, — δεύτερον, καθόσον θεώρησε έμμεσα τα μερίδια αγοράς ως τον βασικό δείκτη για την ύπαρξη αιτιώδους συνάφειας, παρά το γεγονός ότι τα μερίδια αγοράς δεν δείχνουν καμία σαφή τάση και εξελίχθηκαν διαφορετικά από τους άλλους δείκτες ζημίας τους οποίους το Συμβούλιο χαρακτήρισε σημαντικούς.

Εν πάση περιπτώσει, το καθού παρέβη τους διαδικαστικούς κανόνες, καθόσον ο προσβαλλόμενος κανονισμός δεν παρέχει εξηγήσεις σχετικά με τις προφανείς συνέπειες που είχε η μείωση της ζήτησης επί της ζημίας που φέρεται να υπέστη ο κλάδος παραγωγής της Ένωσης.

(1) Εκτελεστικός κανονισμός (EE) 1008/2011 του Συμβουλίου, της 10ης Οκτωβρίου 2011, για την επιβολή οριστικού δασμού αντιντάμπινγκ στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές τροχοφόρων φορείων και των βασικών μερών τους που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι, κατόπιν επανεξέτασης ενόψει της λήξης της ισχύος των μέτρων, σύμφωνα με το άρθρο 11, παράγραφος 2, του κανονισμού (ΕΚ) 1225/2009 (ΕΕ L 268, σ. 1).

(2) Κανονισμός (ΕΚ) 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343, σ. 51).